ફાઈનલમાં સાઉથ કોરિયાને 2-1થી હરાવીને હિન્દુસ્તાની ટીમ ચેમ્પિયન બની હતી. આઝાદી પૂર્વેના બે અને પછીના બે દાયકા દરમિયાન આંતરરાષ્ટ્રીય સ્તરે હિન્દુસ્તાની ફૂટબોલની ગણના થતી હતી પણ તે પછી આ ચળકાટ ઝાંખો પડતો ગયો. અલબત્ત, ક્લબ કક્ષાએ હિન્દુસ્તાની ફૂટબોલ હજુ પણ નોંધ લેવી પડે તે કક્ષાએ છે અને નૃવંશશાસ્ત્રના તાલમેલ સાથે ફૂટબોલ અંગે લખનારા જાણીતા બ્રિટિશ લેખક સિમોન કુપરની આગાહી જો સાચી પડે તો ભારત આગામી વર્ષોમાં કદાચ ફરી એક વખત એ સ્થાને પહોંચશે જ્યાં રહીમ, નેવિલ અને મન્નાએ પહોંચાડ્યું હતું.